Abraham Kɛ Isak​—A Ka E Hemi Kɛ Yemi ɔ | Baiblo Mi Ní Kasemi Kɛ Ha Jokuɛwi\nAbraham tsɔɔ e bi Isak kaa e he hia nɛ e suɔ Yehowa, konɛ e ná hemi kɛ yemi hu kaa Yehowa si womi ɔmɛ tsuo maa ba mi. Se benɛ Isak ye jeha 25 ɔ, Yehowa de Abraham ke e pee nɔ́ ko. Nɔ́ nɛ Yehowa de lɛ ke e pee ɔ he wa wawɛɛ. Mɛni Yehowa de lɛ ke e pee?\nMawu de Abraham ke: ‘I kpa mo pɛɛ, moo ngɔ o bi kake too ɔ kɛ ya sã afɔle ha mi ngɛ yoku ko nɔ ngɛ Moria zugba a nɔ.’ Abraham li nɔ́ he je nɛ Yehowa de lɛ ke e pee jã. Se kɛ̃ ɔ, e bu Yehowa tue.\nE nɔ jena mɔtu mla a, Abraham kɛ e bi Isak, kɛ e tsɔli enyɔ je kɛ ho Moria ya. Ligbi etɛ se ɔ, a na yoku ɔ ngɛ tsitsaa. Abraham de e tsɔli ɔmɛ ke a mlɛ konɛ e kɛ Isak nɛ a ya sã afɔle ngɛ yoku ɔ nɔ nɛ a ba. Abraham ha nɛ Isak tloo lɛ́, nɛ lɛ hu e hɛɛ ha. Isak bi e papaa ke: ‘Jije lohwe nɛ waa kɛ maa sã afɔle ɔ ngɛ?’ Abraham de lɛ ke: ‘Ye bi, Yehowa ma ha wɔ.’\nBenɛ a ya su yoku ɔ nɔ ɔ, a ma afɔle sami la tɛ. Kɛkɛ nɛ Abraham fĩ Isak nine kɛ e nane, nɛ e kɛ lɛ fɔ afɔle sami la tɛ ɔ nɔ.\nBenɛ Abraham wo e ha a nɔ ɔ, Yehowa bɔfo ko tsɛ Abraham kɛ je hiɔwe nɛ e de lɛ ke: ‘Koo gbe nyumuyo ɔ! Jehanɛ lɛɛ i ná le kaa o ngɛ hemi kɛ yemi ngɛ Mawu mi, ejakaa o suɔ nɛ o maa ngɔ o bi ɔ kɛ sã afɔle.’ Kɛkɛ nɛ Abraham na jijɔ ko nɛ e koli bɛ tso ko. Abraham he sɔ kɛ pɛne Isak, nɛ e ngɔ jijɔ ɔ mohu kɛ sã afɔle ɔ.\nKɛ je jamɛ a ligbi ɔ nɔ ɔ, Yehowa bɔni Abraham tsɛmi ke e huɛ. O le nɔ́ he je lo? Nɔ́ he je ji kaa, nɔ́ fɛɛ nɔ́ nɛ Yehowa ma de Abraham ke e pee ɔ, e peeɔ. Ke e li nɔ́ he je nɛ Yehowa ke e pee nɔ́ ko po ɔ, e bɔɔ mɔde nɛ e peeɔ.\nYehowa kpale kai Abraham si nɛ e wo lɛ ɔ. E de lɛ ke: ‘Ma jɔɔ mo, nɛ ma ha nɛ o bimɛ aloo o nina maa hiɛ fuu.’ Enɛ ɔ tsɔɔ kaa Yehowa maa gu Abraham weku ɔ nɔ kɛ jɔɔ nihi nɛ a peeɔ nɔ́ kpakpa a tsuo.\n‘Ejakaa Mawu suɔ je ɔ saminya, nɛ lɔ ɔ he ɔ, e ngɔ e Bi kake too ɔ kɛ ha, konɛ nɔ fɛɛ nɔ nɛ heɔ lɛ yeɔ ɔ, a ko kpata e hɛ mi, mohu ɔ, e ná neneene wami.’​​—Yohane 3:16\nSane bimihi: Mɛni Abraham pee kɛ tsɔɔ kaa e ngɛ hemi kɛ yemi ngɛ Yehowa mi? Mɛni si Yehowa wo Abraham?\n1 Mose 22:1-18; Hebri Bi 11:17-19; Yakobo 2:21-23